b"\n_START_ARTICLE_\nInsula Anticosti\n_START_PARAGRAPH_\nInsula Anticosti este o insul\xc4\x83 situat\xc4\x83 la v\xc4\x83rsarea Fluviului Sf. Lauren\xc8\x9biu \xc3\xaen Golful Sf. Lauren\xc8\x9biu, \xc3\xaen provincia Quebec, Canada._NEWLINE_Cu o suprafa\xc8\x9b\xc4\x83 de 7941 km\xc2\xb2  ocup\xc4\x83 locul 90 \xc3\xaen lume \xc8\x99i locul 20 \xc3\xaen Canada.\n_START_SECTION_\nGeografie\n_START_PARAGRAPH_\nInsula este separat\xc4\x83 la nord de regiunea C\xc3\xb4te-Nord (\xc3\xaen peninsula Labrador) din Quebec prin str\xc3\xa2mtoarea Jacques Cartier, iar la sud este separat\xc4\x83 de peninsula Gasp\xc3\xa9 prin str\xc3\xa2mtoarea Honguedo._NEWLINE_Insula Anticosti este relativ joas\xc4\x83, altitudinea maxim\xc4\x83 fiind de 126 m, dar coastele sale sunt st\xc3\xa2ncoase \xc8\x99i primejdioase pentru naviga\xc8\x9bie. Cel mai mare lac de pe insul\xc4\x83 este lacul Wickenden, care alimenteaz\xc4\x83 r\xc3\xa2ul Jupiter._NEWLINE_Clima de tip subarctic maritim este caracterizat\xc4\x83 prin veri reci \xc8\x99i ierni relativ bl\xc3\xa2nde. Temperatura medie este de cca.-10\xc2\xa0\xc2\xb0C \xc3\xaen ianuarie \xc8\x99i 15\xc2\xa0\xc2\xb0C \xc3\xaen iulie. Precipita\xc8\x9biile sub form\xc4\x83 de z\xc4\x83pad\xc4\x83 sunt abundente, de regul\xc4\x83 ajung\xc3\xa2nd la peste 300 cm \xc3\xaen p\xc4\x83r\xc8\x9bile vestice \xc8\x99i centrale._NEWLINE_Insula are o lungime de 222 km \xc8\x99i o l\xc4\x83\xc8\x9bime maxim\xc4\x83 de 56 km, dar este foarte slab populat\xc4\x83, \xc3\xaen 2006 fiind \xc3\xaenregistra\xc8\x9bi doar 281 locuitori, majoritatea \xc3\xaen satul Port-Menier situat pe coasta vestic\xc4\x83 a insulei. Insula se constituie \xc3\xaentr-o municipalitate a provinciei Quebec, L'\xc3\x8ele-d'Anticosti.\n_START_SECTION_\nIstoric\n_START_PARAGRAPH_\nTimp de mii de ani, insula Anticosti a folosit ca teren de v\xc3\xa2n\xc4\x83toare pentru amerindienii de pe continent - innu \xc8\x99i mi'kmaq. Exploratorul francez Jacques Cartier a descoperit-o \xc3\xaen 1534 \xc8\x99i a numit-o \xc3\x8ele d'Assomption. \xc3\x8en 1680, regele Ludovic al XIV-lea al Fran\xc8\x9bei a d\xc4\x83ruit senioria insulei Anticosti \xc8\x99i insulelor Mingan lui Louis Jolliet, \xc3\xaen semn de recuno\xc8\x99tin\xc8\x9b\xc4\x83 pentru explorarea fluviului Mississippi. Familia Jolliet a de\xc8\x9binut domeniul p\xc3\xa2n\xc4\x83 c\xc3\xa2nd Noua Fran\xc8\x9b\xc4\x83 a trecut sub st\xc4\x83p\xc3\xa2nirea Regatului Unit ca urmare a R\xc4\x83zboiului de \xc8\x98apte Ani \xc8\x99i a Tratatului de la Paris (1763), fiind ini\xc8\x9bial anexat\xc4\x83 la provincia Newfoundland , dar ulterior, \xc3\xaen 1774, inclus\xc4\x83 \xc3\xaen provincia Canada. \xc3\x8en urm\xc4\x83torii ani s-au succedat mai mul\xc8\x9bi proprietari, care au folosit insula Anticosti mai ales ca surs\xc4\x83 de lemne._NEWLINE_\xc3\x8en 1895, insula a devenit proprietatea lui Henri Menier, un ciocolatier francez, care a depus mari eforturi pentru a o transforma \xc3\xaentr-o rezerva\xc8\x9bie privat\xc4\x83 de v\xc3\xa2n\xc4\x83toare \xc8\x99i pescuit, aduc\xc3\xa2nd de exemplu pe insul\xc4\x83 220 de cerbi \xc8\x99i c\xc4\x83prioare. El a fondat \xc8\x99i satul Port-Menier de pe insul\xc4\x83. Dup\xc4\x83 moartea sa \xc3\xaen 1913, fratele s\xc4\x83u Gaston a preluat proprietatea, dar a v\xc3\xa2ndut-o \xc3\xaen 1926 unei companii produc\xc4\x83toare de cherestea._NEWLINE_\xc3\x8en 1974, guvernul Quebec-ului a cump\xc4\x83rat insula. O mare parte a insulei este \xc3\xaen administrarea Soci\xc3\xa9t\xc3\xa9 des \xc3\xa9tablissements de plein air du Qu\xc3\xa9bec (SEPAQ) iar din aprilie 2001, 572 km\xc2\xb2 au fost transforma\xc8\x9bi \xc3\xaen Parcul Na\xc8\x9bional Anticosti. Exist\xc4\x83 de asemenea dou\xc4\x83 rezerva\xc8\x9bii ecologice, Pointe-Heath (19 km\xc2\xb2) \xc8\x99i Grand-Lac-Sal\xc3\xa9 (24 km\xc2\xb2)."